
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  19 septembrie  2007               

PL-x  562 /2007                      


                                                                        A V I Z

asupra proiectului de Lege privind înfiinţarea Universităţii „Avram Iancu” din municipiul Cluj Napoca 
              În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind înfiinţarea Universităţii „Avram Iancu” din municipiul Cluj Napoca, trimis cu adresa nr. PL-x  562 din 10.09.2007  şi înregistrat cu nr.31/937 din 11.09.2007.
Senatul, în calitate de primă Cameră sesizată, a adoptat proiectul de lege, în şedinţa din 4 septembrie 2007.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege menţionat mai sus, în şedinţa din 19 septembrie  2007.

 Membrii comisiei au examinat iniţiativa legislativă supusă avizării, care are ca obiect înfiinţarea Universităţii „Avram Iancu” din municipiul Cluj Napoca, instituţie de învăţământ superior, persoană juridică de drept privat şi de utilitate publică, parte a sistemului naţional de învăţământ, la propunerea Consiliului Naţional de Evaluare Academică şi Acreditare, cu respectarea prevederilor Legii nr.88/2003 privind acreditarea instituţiilor de învăţământ superior şi recunoaşterea diplomelor, lege în vigoare la data declanşării procesului de acreditare. De asemenea au examinat expunerea de motive şi avizul favorabil, cu observaţii şi propuneri, al Consiliului Legislativ, nr.605 din 15.05.2007.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea  favorabilă a proiectului de Lege privind înfiinţarea Universităţii „Avram Iancu” din municipiul Cluj Napoca, în forma adoptată de Senat.
 În raport de obiectul şi conţinutul reglementării, proiectul de lege face parte din categoria legilor ordinare.
                            PREŞEDINTE,                               SECRETAR,

                            Sergiu ANDON                              George BĂEŞU
Consilier, C. Păduroiu

